पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर में हर तरफ निगेटिव बातें हो रही है। कुछ भी अच्छा देखने, सुनने और पढ़ने को नहीं मिल रहा है। लेकिन, आज भास्कर आपको एक अच्छी और पॉजिटिव स्टोरी के बारे में बताने जा रहा है। डर के माहौल में कोरोना से जंग कैसे जीती जा सकती है, इस कहानी में पता चलता है। बिहार के अरवल जिले के रहने वाले कारोबारी मोहन कुमार के परिवार में कुल 11 लोग हैं। बच्चों की पढ़ाई के लिए पटना के आशियाना नगर के अभियंता नगर में किराए पर भी एक घर ले रखा है। परिवार का पटना और अरवल में आना-जाना लगा रहता है।
फ्लावर मिल और टाइल्स प्लांट चलाने वाले मोहन का पूरा परिवार अप्रैल महीने में कोरोना पॉजिटिव हो गया था। ढ़ाई साल के बेटे से लेकर 64 साल की मां कोरोना से संक्रमित हो गई थीं। इस परिवार ने एक वक्त ऐसा भी गुजारा कि हर किसी के मन में डर समाया हुआ था। अनहोनी को लेकर भय का माहौल बना हुआ था। मोहन के आंखों से आंसू बहते थे। हॉस्पिटल में एडमिट रहने के दरम्यान उनके सामने हर पल परिवार का चेहरा घूमता रहता था। इसी बीच एक पल ऐसा आया, जहां पर उन्होंने सबसे पहले खुद को संभाला। खुद से अपना हौसला बढ़ाया। धैर्य और साहस को अपना हथियार बनाया। इसके बाद परिवार के हर एक सदस्य का ख्याल रखा और आज पूरा परिवार सुरक्षित है। कोई अनहोनी नहीं हुई। सभी कोरोना पॉजिटिव से निगेटिव हो गए। मोहन अपनी मां के साथ हॉस्पिटल से घर आ गए और पटना में किराए वाले घर में ही सभी होम आइसोलेशन में हैं।
मुख्यमंत्री से लेकर स्वास्थ्य मंत्री तक को किया मैसेज, लेकिन नहीं मिली मदद
बात 8 अप्रैल की है। मोहन कुमार पटना से अरवल गए थे। वहां घर पर रहने के दौरान ही उन्हें काफी तेज बुखार होने लगा। 9 अप्रैल को वो अरवल के सदर हॉस्पिटल गए। वहां उन्होंने खुद का कोविड टेस्ट कराना चाहा, लेकिन नहीं हुआ। न RTPCR हुआ और न ही एंटीजेन टेस्ट हुआ। 10 और 11 अप्रैल भी ऐसे ही बीत गया। इस दरम्यान डॉक्टर की सलाह पर पैरासिटामोल खा रहे थे। खुद को आइसोलेट किए हुए थे। 12 अप्रैल को एंटीजेन और ट्रूनेट टेस्ट हुआ, जिसमें वो कोरोना पॉजिटिव निकले। तब तक इनके परिवार में संक्रमण फैल चुका था।
वैक्सीन की पहली डोज लेने के बाद भी 64 साल की मां कृष्णा देवी, पत्नी रिंकी कुमारी, 19 साल की बेटी मीरा, 6 साल की दूसरी बेटी मनीषा, ढ़ाई साल का बेटा ऋषिकेश, छोटा भाई अमिताभ कुमार, उसकी पत्नी जया कुमारी, इनके 9 साल का बेटा अमितेष कुमार और 4 साल की बेटी जिया कोरोना पॉजिटिव हो गए थे। जिस वक्त कोविड टेस्ट अरवल के सदर हॉस्पिटल में नहीं हो रहा था, उस दौरान परेशान मोहन ने मदद के लिए मुख्यमंत्री को ईमेल तो स्वास्थ्य मंत्री को सोशल साइट के जरिए मैसेज भेजा था। लेकिन, कोई मदद नहीं मिली।
मोहन और उनकी मां को बुखार के साथ ही ऑक्सीजन का लेवल घटने लगा था। दोनों का स्वास्थ्य गिर रहा था। पहले अरवल के सदर हॉस्पिटल में एडमिट हुए और फिर 13 अप्रैल को ही बहुत खराब कंडिशन में वहां से रेफर कर दिया गया। पटना के रूबन हॉस्पिटल में दोनों का इलाज चला।
घबराएं नहीं, धैर्य से लें काम
मोहन बताते हैं कि उनके ढ़ाई साल के बेटे ऋषिकेश को पहले तो कोरोना वायरस ने जकड़ा। लगातार बुखार रहने के बाद कुछ दूसरे टेस्ट भी कराए गए, जिसमें उसे टायफाइड भी निकला। हर पल उसकी चिंता सता रही थी। फिर भी घर में रहकर परिवार के बाकी सदस्यों के साथ उसका भी इलाज कराया गया। सात दिनों तक सुबह-शाम उसे इंजेक्शन दिया गया, तब जाकर वो ठीक हुआ। 21 अप्रैल को पूरे परिवार का RTPCR कराया गया, जिसमें सभी की रिपोर्ट निगेटिव आई। अभी भी पूरा परिवार होम आइसोलेशन में है।
मोहन बताते हैं कि इलाज के दौरान डॉक्टर्स ने भी काफी सपोर्ट किया। उन्हें हौसला दिया, जिससे वो खुद की सोच को पॉजिटिव रखने लगे। अब वो दूसरों को भी यही संदेश दे रहे हैं कि संकट के इस घड़ी में घबराएं नहीं। भरोसा रखें, सब कुछ अच्छा होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn